Nasjonalt pefftreff våren 2012 (Lillehammer)   
  
**Dag 1, Fredag.**  
Fredrikstad MS og Kjølberg MS, tok toget sammen til Lillehammer den 23. Mars. Det ble en koselig tur, bortsett fra at vi satt ganske spredt fra hverandre i og med at toget var ganske så fullt.   
Da vi kom fram på stasjonen i Lillehammer ble vi møtt av Mathias, som det var lenge siden vi hadde sett. Det viste seg at vi hadde sittet på samme toget som speiderne fra både Horten MS og Bergen MS. Så det var litt moro :D   
Vi startet treffet med å bli litt bedre kjent med hverandre, selv om de fleste kjente hverandre. Så vi lekte og koste oss en liten stund.   
Etter hvert kom også Martin og Ingebjørg og vi ble delt opp i tre patruljer. En patrulje fikk i oppgave å lage middag/kveldsmat, en annen skulle vaske opp etterpå, og min patrulje skulle bare rydde litt :)   
  
**Dag 2, Lørdag.**  
Jeg tror de fleste ble vekket av en blid og rund sol som så vindt titta fram bak det tynne skydekket. En ny og begivenhetsrik dag lå foran oss.   
I dag var det patruljene selv som skulle organisere en tur. Alle skulle til samme sted, men vi måtte finne ut selv hvordan vi kom oss dit. 2 av 3 patruljer stramma skolissene og tok fatt på bena og gikk ca. 1,2 mil. En av de gikk faktisk en god del mer, på grunn av et kart uten stier. Men, men de kom seg fram. Min patrulje der i mot, kjørte buss :) vi tenkte; "Ja, hvorfor ikke? Vi FÅR jo penger til billettene!"   
Da alle patruljene møttes skulle vi gå sammen opp til leirplassen, som lå et stykke inn i skogen, og det var neimen ikke lett å komme seg opp dit, dyp snø som fy!  
Vi sov inne i en gamme (en stor trelavvo).   
Patruljene våre hadde igjen fått hver vår oppgave. En skulle ha ansvar for middag, en skulle ha ansvar for leirbål og en for nattmanøver Middagen ble den berømte turmaten; pølser, leirbålet besto av sang og "dans", vitser og gåter. På nattmanøver Hadde patruljen sendt Adina Adolfsen fra Fredrikstad MS, ut i skogen. Så ho la seg ned i den kalde våte snøen og skrek og bar seg helt til alle vi andre kom for å "hjelpe" henne! Ho sa ho hadde vondt i hele kroppen og følte seg rimelig hjelpesløs siden vi som stod rundt lo så vi gråt, men heldigvis var det bare skuespill :D   
  
**Dag 3, Søndag.**  
I dag var det reisen hjem som sto for tur. Mathias, Martin og Ingebjørg hadde bestemt at alle skulle GÅ sammen ned til Lillehammer, men det gikk veldig bra!   
Bergen MS var troppen som dro hjem aller først. Alle vi andre skulle kjøre sammen hjem, men turen ble ikke akkurat som vi hadde forventet. Toget var innstilt. Vi måtte fordele oss på to busser med vilt fremmede folk og aktive barnefamilier. Vi kom derfor for sent til toget på Oslo S, men vi rakk neste og kom hjem i god behold :)  
  
Alt i alt har pefftreffet vært en stor fornøyelse. Mange gode minner som er fint å ta med seg videre i livet. Så jeg vil takke alle sammen for en strålende og vellykka tur, og håper på å treffe alle sammen igjen en gang :)   
  
Av Lisa Mari Aleksandersen (Fredrikstad MS)